SKRIFTLIG FORESPØRGSEL P-0044/01

af Antonios Trakatellis (PPE-DE) til Kommissionen

(16. januar 2001)

Om: Privatisering af Olympic Airways

Under henvisning til den græske regerings planer om at privatisere Olympic Airways ved at erklære selskabet konkurs og splitte det op i to selskaber, et aktivt og et passivt, samt de oplysninger, jeg modtog i besvarelsen af min foregående forespørgsel, ifølge hvilke Kommissionen er i færd med at undersøge det omstruktureringsprogram for O.A., som de græske myndigheder har forelagt, ud fra de ordninger, der gælder for statsstøtte i henhold til Amsterdam-traktatens artikel 88, bedes Kommissionen besvare følgende:

1. Er planen for privatisering og derpå følgende redning og omstrukturering af O.A., som er en kriseramt virksomhed i henhold til reglerne for statsstøtte, rettidigt blevet forelagt Kommissionen til godkendelse?

2. I hvor høj grad er støtten til omstrukturering, kapitaltilførslerne, eftergivelsen af gæld, lånene, skattelettelserne, de nedsatte socialforsikringsbidrag og de garantier for lån, som foreslås i den pågældende plan fra den græske regering, i overensstemmelse med fællesskabsbestemmelserne?

3. Den græske stat, der er aktionær i selskabet, afsætter sine aktier i forbindelse med salget af O.A. Hvilke betingelser bør dette salg under disse omstændigheder være underlagt, for at det ikke rummer elementer af statsstøtte i henhold til Kommissionens særlige regler og retningslinjer vedrørende flytransport(1), og er der foretaget nogen vurdering af selskabet af en uvildig ekspert, som ifølge de gældende regler over for Kommissionen skal dokumentere selskabets værdi, når det er i drift, og, hvis Kommissionen skønner det nødvendigt, en realiseringsværdi?

4. Er der for Kommissionen forelagt en rapport, som fastsætter værdien eller værdierne i forbindelse med salg, så den kan at vurdere det reelle omfang af støtten?

5. Kræver Kommissionen, at selskabet tilbagebetaler gæld, der er forfaldet, og hvad er omfanget af denne gæld?

6. Hvad er Kommissionens holdning til, at selskabet er blevet tildelt et lån på 16 mia. drakmer til finansiering af flytningen til den nye lufthavn i Spata til trods for, at det tydeligvis er ude af stand til at gennemføre den pågældende overflytning samt betale for det udførte arbejde?

(1) Kommissionens meddelelse EFT C 350 af 10.12.1994.

Svar afgivet på Kommissionens vegne af Loyola de Palacio

(16. februar 2001)

Privatiseringen af flyselskabet Olympic Airways er på indeværende tidspunkt kun nået til den indledende fase og er endnu ikke blevet meddelt Kommissionen officielt. Kommissionen er dog løbende i nær kontakt med de græske myndigheder i forbindelse med denne sag. Hverken resultaterne af udbudsproceduren eller de nærmere omstændigheder i forbindelse med privatiseringen af denne virksomhed er for øjeblikket kendt, så på indeværende stadium forekommer det forhastet at udtale sig om, hvor vidt der er tale om en eventuel statsstøtte og om den er i overensstemmelse med fællesmarkedet. Kommissionen agter dog at anvende de bestemmelser om støtte til civilflyvning, som det ærede medlem henviser til.

Hvad angår overførslen af aktiviteterne i Olympic Airways til lufthavnen i Spata, har Kommissionen allerede ved brev af 10. november 2000 givet de græske myndigheder meddelelse om sin beslutning om at tillade anvendelse af statsgarantier til finansiering af en del af denne overførsel ved lån.